
Erdő

Kulcsszavak: emlékezet; város; természet; ember; körforgás
A Tabán kétségkívül Budapest egyik legrétegzettebb, legsokszínűbb és leghosszabb múlttal
rendelkező negyede. A városrész különleges folyamaton ment keresztül élete során: már az
őskorban elkezdte meghódítani az ember, átépíteni, benépesíteni, és ez évezredeken keresztül
folytatódott, egészen a 20. századik, amikorra olyan sűrű lett, hogy végül úgy döntöttek, lebontják.
A területet soha nem építették be újra, helyette beparkosították, létrehozva egy zöld szigetet a
nagyváros szürke tengerében, amely azóta is él és burjánzik a visszahódított területén. Ez a ciklus,
visszaérkezés a nulladik ponthoz az, ami a dolgozatomat elsősorban inspirálta. Vajon megáll-e itt a
folyamat, vagy folytatódik, és a természet egyszer minden területet visszahódít? A tervezett
installáció ezt a történetet szeretné továbbírni, egy, még élő szereplőjének a segítségével. A
dolgozat központi eleme a Tabánban található több száz éves eperfa, amely egyedülálló emléke a
városrész múltjának és az ember és a természet viszonyának.
Ahogy a történet maga is egy kettős folyamat, egyszerre bontás és építés, úgy az installáció is
egyszerre analógiája és ellentéte a Tabánnal történteknek. Létrehozza egyrészről az egykori kert
inverzét: amik régen a belső falak voltak, most külsők. A házakat egykor erőszakosan bontották el,
a fa magától, természetesen hullajtja el a termését. Régen élettelen építőanyagokat vittek el, most
élő, növekedő magokat, hajtásokat. Ez a cselekedet egyszerre bír gyakorlati és szimbolikus
jelentőséggel: elősegíti a természet terjeszkedését, miközben emléket állít a Tabánnak. A fakockák
terjedésével az eperfa magjai, mintegy élő emlékként, visszahódítják a városi környezetet. A
koncepció összeköti a természetet és az emlékezetet, új értelmet adva a város és a természet közötti
kölcsönhatásnak.



